


Na temelju članka 15. Zakona o javnoj nabavi („Narodne novine“ broj 120/2016, 114/2022 i 48/2026, dalje u tekstu: ZJN 2016) te članka 30. Statuta HRVATSKOG CRVENOG KRIŽA DRUŠTVO CRVENOG KRIŽA KARLOVAČKE ŽUPANIJE (dalje u tekstu: HCK DCK Karlovačke županije), Odbor HCK DCK Karlovačke županije na sjednici održanoj …………….2026. godine donosi


PRAVILNIK O JEDNOSTAVNOJ NABAVI


UVODNE ODREDBE

Članak 1.
(1) Ovim Pravilnikom o jednostavnoj nabavi (dalje u tekstu: Pravilnik) uređuju se postupci nabave roba i usluga procijenjene vrijednosti manje od 50.000,00 EUR bez PDV-a i nabave radova procijenjene vrijednosti manje od 100.000,00 EUR bez PDV-a (dalje u tekstu: jednostavna nabava).

(2) Prilikom provođenja postupaka jednostavne nabave HCK DCK Karlovačke županije će poštivati temeljna načela utvrđena odredbama ZJN 2016 te i druge važeće zakonske i podzakonske akte, kao i interne akte HCK DCK Karlovačke županije.

(3) Postupci nabave na koje se primjenjuje ovaj Pravilnik temelje se na sljedećim načelima javne nabave: načelo slobode kretanja robe, načelo slobode poslovnog nastana, načelo slobode pružanja usluga te načela koja iz toga proizlaze, kao što su načelo tržišnog natjecanja,
načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti, načelo transparentnosti te ekonomično i svrhovito trošenje javnih sredstava.

(4) Svi iznosi u ovom Pravilniku izraženi su bez PDV-a.

(5) Imenice i druge sklonjive riječi koje se u Pravilniku koriste u muškom rodu, spolno su neutralne i odnose se i na muške i ženske osobe.

SUKOB INTERESA

Članak 2.
(1) O sukobu interesa na odgovarajući način se primjenjuju odredbe ZJN 2016.

(2) HCK DCK Karlovačke županije će sukladno odredbama članaka 75. – 83. ZJN 2016 poduzimati prikladne mjere da učinkovito spriječi, prepozna i ukloni sukobe interesa u vezi s postupcima jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

(3) Sukob interesa između HCK DCK Karlovačke županije i gospodarskog subjekta obuhvaća situacije kada predstavnici HCK DCK Karlovačke županije koji su uključeni u provedbu postupka jednostavne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito:
1. ako predstavnik HCK DCK Karlovačke županije istodobno obavlja upravljačke poslove u gospodarskom subjektu, ili
2. ako je predstavnik HCK DCK Karlovačke županije vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %.

(4) Predstavnikom HCK DCK Karlovačke županije smatra se:
1. čelnik,
2. član upravnog, upravljačkog i nadzornog tijela HCK DCK Karlovačke županije,
3. član stručnog povjerenstva za jednostavnu nabavu,
4. druga osoba koja je uključena u provedbu ili koja može utjecati na odlučivanje u postupku jednostavne nabave
5. osobe iz točaka 1., 2. i 3. ovoga stavka kod pružatelja usluga nabave koji djeluju u ime HCK DCK Karlovačke županije.

(5) Gospodarskim subjektom smatra se ponuditelj, natjecatelj, član zajednice, podugovaratelj i drugi subjekt na kojeg se ponuditelj ili natjecatelj oslanja.

(6) Odredba iz stavka 3. ovoga članka primjenjuje se na odgovarajući način na srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike (dalje u tekstu: povezane osobe) predstavnika HCK DCK Karlovačke županije iz stavka 4. ovoga članka.

(7) Prijenos udjela u vlasništvu na drugu osobu ili posebno tijelo (povjerenika) sukladno posebnim propisima o sprječavanju sukoba interesa ne utječe na sukob interesa u smislu ovoga članka.

(8) Iznimno od odredbi ovoga članka, sukob interesa ne postoji ako predstavnik HCK DCK Karlovačke županije iz stavka 4. točaka 1. i 2. ovoga članka ili s njim povezana osoba iz stavka 6. ovoga članka obavlja upravljačke poslove u gospodarskom subjektu po položaju, odnosno kao njegov službeni predstavnik, a ne kao privatna osoba.

(9) Osobe iz stavka 4. ovoga članka dužne su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.

(10) HCK DCK Karlovačke županije je obvezan na temelju izjava svojih predstavnika:
1. na svojim internetskim stranicama i/ili oglasnoj ploči HCK DCK Karlovačke županije objaviti popis gospodarskih subjekata s kojima je predstavnik HCK DCK Karlovačke županije iz stavka 4. točaka 1. i 2. ovoga članka ili s njim povezana osoba iz stavka 6. ovoga članka u sukobu interesa ili obavijest da takvi subjekti ne postoje te ih ažurirati bez odgađanja ako nastupe promjene, i
2. u pozivu na dostavu ponuda za pojedini postupak jednostavne nabave navesti popis gospodarskih subjekata s kojima je predstavnik HCK DCK Karlovačke županije iz stavka 4. ovoga članka u sukobu interesa ili navesti da takvi subjekti ne postoje.

(11) Predstavnik HCK DCK Karlovačke županije iz stavka 4. točaka 2. do 5. ovoga članka obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka jednostavne nabave te o tome obavijestiti čelnika HCK DCK Karlovačke županije.

(12) U situaciji iz stavka 11. ovoga članka čelnik HCK DCK Karlovačke županije osigurava da predstavnik HCK DCK Karlovačke županije prestane sa svim aktivnostima u postupku jednostavne nabave, određuje drugu osobu predstavnikom HCK DCK Karlovačke županije koja preuzima aktivnosti izuzetog predstavnika u postupku jednostavne nabave te osigurava da prethodno sudjelovanje izuzetog predstavnika ne ugrožava daljnji tijek istog postupka.

(13) U slučaju sukoba interesa predstavnika HCK DCK Karlovačke županije iz stavka 4. točke 1. ovoga članka, kao i u slučaju sukoba interesa predstavnika HCK DCK Karlovačke županije iz stavka 4. točaka 2. do 5. ovoga članka čije izuzimanje iz provedbe postupka jednostavne nabave nije moguće ili se izuzimanjem iz stavka 11. ovoga članka ne može odgovarajuće otkloniti sukob interesa, HCK DCK Karlovačke županije će odbiti ponudu gospodarskog subjekta s kojim je u sukobu interesa, a ukoliko nakon odbijanja takve ponude ne preostane niti jedna valjana ponuda, poništit će se postupak jednostavne nabave.

(14) Ugovor o nabavi sklopljen protivno odredbama ovoga članka je ništetan.

POSTUPCI JEDNOSTAVNE NABAVE

Članak 3.
(1) Robe i usluge te radovi procijenjene vrijednosti jednake ili manje od 15.000,00 EUR bez PDV-a HCK DCK Karlovačke županije može nabaviti od jednog (1) gospodarskog subjekta po vlastitom izboru, sklapanjem ugovora o nabavi i/ili izdavanjem narudžbenice ili bez sklapanja ugovora i/ili izdavanja narudžbenice.

(2) Postupak jednostavne nabave roba i usluga procijenjene vrijednosti veće od 15.000,00 EUR bez PDV-a, a procijenjene vrijednosti jednake ili manje od 25.000,00 EUR bez PDV-a, HCK DCK Karlovačke županije je obvezan provesti putem modula jednostavne nabave u Elektroničkom oglasniku javne nabave Republike Hrvatske (dalje u tekstu: EOJN RH). 

(3) Postupak jednostavne nabave radova procijenjene vrijednosti veće od 15.000,00 EUR bez PDV-a, a procijenjene vrijednosti jednake ili manje od 45.000,00 EUR bez PDV-a, HCK DCK Karlovačke županije je obvezan provesti putem modula jednostavne nabave u EOJN RH.

(4) Za nabavu roba i usluga čija je procijenjena vrijednost veća od 25.000,00 EUR bez PDV-a te za nabavu radova čija je procijenjena vrijednost veća od 45.000,00 EUR bez PDV-a, HCK DCK Karlovačke županije je obvezan provesti postupak jednostavne nabave putem javne objave u modulu jednostavne nabave EOJN RH.

(5) Iznimno od stavka 4. ovog članka, HCK DCK Karlovačke županije nije obvezan provesti postupak jednostavne nabave putem javne objave u modulu jednostavne nabave, već ga provodi sukladno stavku 2. i 3. ovoga članka, u sljedećim slučajevima:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje HCK DCK Karlovačke županije nije mogao predvidjeti niti na njih utjecati.

(6) Razlozi za primjenu iznimke iz stavka 5. ovoga članka navode se i obrazlažu u objavi u modulu jednostavne nabave EOJN RH.

TIJEK POSTUPKA

Članak 4.
(1) Postupak jednostavne nabave iz članka 3. stavka 2. do 5. Pravilnika provode članovi stručnog povjerenstva HCK DCK Karlovačke županije koje imenuje ravnatelj/ravnateljica za pojedini postupak.

Članak 5.
(1) U postupku jednostavne nabave iz članka 3. stavka 1. Pravilnika, HCK DCK Karlovačke županije s gospodarskim subjektom u pravilu komunicira elektroničkim sredstvima komunikacije.

Članak 6.
(1) Postupak jednostavne nabave iz članka 3. stavka 2. i 3. ovog Pravilnika počinje slanjem poziva na dostavu ponuda i/ili dokumentacije o nabavi koji se upućuju putem modula jednostavne nabave u EOJN RH u pravilu na najmanje tri (3) gospodarska subjekta po vlastitom izboru. 

(2) Iznimno od stavka 1. ovog članka, ovisno o specifičnosti predmeta nabave i zastupljenosti gospodarskih subjekata na tržištu, HCK DCK Karlovačke županije poziv na dostavu ponuda i/ili dokumentaciju o nabavi može uputiti i na manje od tri (3) gospodarska subjekta, a pogotovo u sljedećim slučajevima:
a) kada to zahtijevaju tehnički ili umjetnički razlozi,
b) kada je isporuka određenog predmeta nabave ograničena na jednog ili više gospodarskih subjekata na temelju posebnoga ili isključivog prava,
c) kada je isporuka zbog specifičnosti predmeta nabave ograničena na manji broj ili jednog gospodarskog subjekta,
d) za kupnju roba ili usluga po posebno povoljnim uvjetima,
e) kod nabave usluga koje zahtijevaju specijalistička znanja i posebne okolnosti za izvršenje istih (npr. konzultantske usluge, odvjetničke usluge, javnobilježničke usluge, usluge obrazovanja, poštanske usluge, usluge prijevoza, hotelske i restoranske usluge, usluge vještaka i sl.),
f) kada je to potrebno radi dovršetka započetih usluga/radova/isporuka roba,
g) ako postoji iznimna žurnost uzrokovana događajima koje HCK DCK Karlovačke županije nije mogao predvidjeti niti na njih utjecati.

(3) Rok za dostavu ponude ne smije biti kraći od pet (5) dana od dana slanja poziva na dostavu ponuda i/ili dokumentacije o nabavi.

(4) Iznimno od stavka 3. ovog članka, u opravdanim slučajevima (ovisno o žurnosti postupka i složenosti izrade ponude) HCK DCK Karlovačke županije može odrediti i kraći rok za dostavu ponuda, ali ne kraći od dva (2) radna dana od slanja poziva na dostavu ponuda i/ili dokumentacije o nabavi.

(5) Poziv na dostavu ponuda i/ili dokumentacija o nabavi mora sadržavati sve podatke koji su gospodarskim subjektima potrebni za izradu ponude.

(6) Zainteresirani gospodarski subjekti mogu zahtijevati objašnjenje i/ili izmjenu poziva na dostavu ponuda i/ili dokumentacije o nabavi najkasnije do isteka posljednjeg radnog dana prije dana u kojem istječe rok za dostavu ponuda, a HCK DCK Karlovačke županije će objašnjenje i/ili izmjenu poziva na dostavu ponuda i/ili dokumentacije o nabavi kao odgovor na pravodobne upite dostaviti svim gospodarskim subjektima na isti način na koji je dostavio poziv na dostavu ponuda i/ili dokumentaciju o nabavi.

Članak 7.
(1) Postupak jednostavne nabave iz članka 3. stavka 4. ovog Pravilnika počinje javnom objavom poziva na dostavu ponuda i/ili dokumentacije o nabavi u modulu jednostavne nabave EOJN RH. 

(2) Rok za dostavu ponude ne smije biti kraći od pet (5) dana od dana slanja poziva na dostavu ponuda i/ili dokumentacije o nabavi.

(3) Iznimno od stavka 2. ovog članka, u opravdanim slučajevima (ovisno o žurnosti postupka i složenosti izrade ponude) HCK DCK Karlovačke županije može odrediti i kraći rok za dostavu ponuda, ali ne kraći od dva (2) radna dana od objave poziva na dostavu ponuda i/ili dokumentacije o nabavi.

(4) Poziv na dostavu ponuda i/ili dokumentacija o nabavi mora sadržavati sve podatke koji su gospodarskim subjektima potrebni za izradu ponude.

(5) Zainteresirani gospodarski subjekti mogu zahtijevati objašnjenje i/ili izmjenu poziva na dostavu ponuda i/ili dokumentacije o nabavi najkasnije do isteka posljednjeg radnog dana prije dana u kojem istječe rok za dostavu ponuda, a HCK DCK Karlovačke županije će objašnjenje i/ili izmjenu poziva na dostavu ponuda i/ili dokumentacije o nabavi kao odgovor na pravodobne upite dostaviti svim gospodarskim subjektima na isti način na koji je dostavio poziv na dostavu ponuda i/ili dokumentaciju o nabavi.

Članak 8.
(1) Ponuda je izjava volje gospodarskog subjekta da isporuči robu, pruži usluge ili izvede radove sukladno uvjetima i zahtjevima navedenima u pozivu na dostavu ponuda i/ili dokumentaciji o nabavi. Ponuda mora biti izrađena prema uvjetima iz poziva na dostavu ponuda i/ili dokumentacije o nabavi.

(2) Gospodarski subjekt može do isteka roka za dostavu ponuda dostaviti izmjenu i/ili dopunu ponude. Izmjena i/ili dopuna ponude dostavlja se na isti način kao i osnovna ponuda s obveznom naznakom da se radi o izmjeni i/ili dopuni ponude.

(3) Ponuda mora biti zaprimljena do isteka roka za dostavu ponuda, a ponuda koja je zaprimljena nakon isteka roka se odbija kao nepravodobna.
(4) Stručno povjerenstvo otvara, pregledava i ocjenjuje zaprimljene ponude sukladno uvjetima i zahtjevima iz poziva na dostavu ponuda i/ili dokumentacije o nabavi.

(5) Gospodarski subjekt (ponuditelj) tijekom postupka pregleda i ocjene ponuda može biti pozvan da u primjerenom roku pojasni i/ili upotpuni svoju ponudu.

(6) Stručno povjerenstvo izrađuje Zapisnik o otvaranju, pregledu i ocjeni ponuda, u kojemu obrazlaže razloge odbijanja i odabira ponude.

KRITERIJI ZA KVALITATIVNI ODABIR GOSPODARSKOG SUBJEKTA, JAMSTVA

Članak 9.
(1) HCK DCK Karlovačke županije u pozivu na dostavu ponuda i/ili dokumentaciji o nabavi može propisati jedan ili više kriterija za kvalitativni odabir gospodarskog subjekta, koji se mogu odnositi na osnove za isključenje, sposobnost za obavljanje profesionalne djelatnosti, ekonomsku i financijsku sposobnost te tehničku i stručnu sposobnost u smislu članka 251. – 259. ZJN 2016 te norme osiguranja kvalitete i/ili norme upravljanja okolišem i uvjete za izvršenje ugovora prema posebnim propisima.

(2) Svi dokumenti kojima gospodarski subjekt dokazuje uvjete iz prethodnog stavka ovog članka mogu biti dostavljeni u neovjerenoj preslici. Neovjerenu presliku predstavlja i neovjereni ispis elektroničkih isprava i potvrda.

(3) U pozivu na dostavu ponuda i/ili dokumentaciji o nabavi gospodarskim subjektima se može propisati obveza dostave jamstva za ozbiljnost ponude, jamstva za uredno ispunjenje ugovora, jamstva za otklanjanje nedostataka u jamstvenom roku, jamstva o osiguranju za pokriće odgovornosti i/ili drugoga odgovarajućeg jamstva koje HCK DCK Karlovačke županije zatraži, a neovisno o sredstvu jamstva koje je HCK DCK Karlovačke županije odredio, gospodarski subjekt može dati novčani polog u traženom iznosu.

KRITERIJ ZA ODABIR PONUDE

Članak 10.
(1) Kriterij za odabir ponude je najniža cijena ili ekonomski najpovoljnija ponuda.

(2) HCK DCK Karlovačke županije cijene ponuda uspoređuje bez PDV-a.

(3) Ukoliko je kriterij odabira ekonomski najpovoljnija ponuda, osim cijene u obzir se može uzeti i kvaliteta, kvalifikacije stručnjaka, tehničke prednosti, estetske, funkcionalne i ekološke osobine, operativni troškovi, organizacija, ekonomičnost, uvjeti i rok izvršenja i drugi objektivni elementi.

(4) Kriteriji za odabir ponude ne smiju biti diskriminirajući te moraju biti povezani s predmetom nabave.

ZAVRŠETAK POSTUPKA

Članak 11.
(1) U postupcima jednostavne nabave iz članka 3. stavka 2. do 4. ovog Pravilnika, HCK DCK Karlovačke županije na osnovi rezultata pregleda i ocjene ponuda donosi odluku o odabiru ponude, a ukoliko postoje razlozi za poništenje postupka jednostavne nabave donosi odluku o poništenju postupka.

(2) Ako su dvije ili više valjanih ponuda jednako rangirane prema kriteriju za odabir ponude (najniža cijena ili ekonomski najpovoljnija ponuda), HCK DCK Karlovačke županije će odabrati ponudu koja je zaprimljena ranije.

(3) Odluka iz stavka 1. ovog članka se dostavlja gospodarskim subjektima (ponuditeljima) istovremeno posredstvom EOJN RH.

PRAVNA ZAŠTITA - PRIGOVOR

Članak 12.
(1) Gospodarski subjekt (ponuditelj) u postupcima jednostavne nabave procijenjene vrijednosti nabave veće od 15.000,00 EUR bez PDV-a može izjaviti prigovor na poziv na dostavu ponuda i/Ili dokumentaciju o nabavi i/ili na odluku o odabiru ili poništenju.

(2) Prigovor na poziv na dostavu ponuda i/ili dokumentaciju o nabavi se izjavljuje u roku od tri (3) dana od dana primitka ili objave poziva na dostavu ponuda i/ili dokumentacije o nabavi.

(3) Prigovor na odluku o odabiru ili poništenju se izjavljuje u roku tri (3) dana od dana primitka ili objave odluke o odabiru ili poništenju.

(4) Podnošenje prigovora odgađa sklapanje ugovora i/ili izdavanje narudžbenice. 

Članak 13.
(1) Prigovor podnosi osoba ovlaštena za zastupanje gospodarskog subjekta (ponuditelja), a dostavlja ga u pisanom obliku isključivo posredstvom EOJN RH.

(2) Prigovor mora sadržavati najmanje:
1. podatke o podnositelju prigovora,
2. oznaku postupka jednostavne nabave (evidencijski broj nabave ili broj objave u EOJN RH),
3. kratko obrazloženje činjenica i navoda na kojima se prigovor temelji.

(3) Ako prigovor sadržava kakav nedostatak koji onemogućuje postupanje po prigovoru, odnosno ako je nerazumljiv i/ili nepotpun, HCK DCK Karlovačke županije će putem EOJN RH pozvati podnositelja prigovora da u roku tri (3) dana otkloni nedostatak, uz upozorenje na pravne posljedice ako to u određenom roku ne učini.

Članak 14.
(1) U postupku odlučivanja o prigovoru HCK DCK Karlovačke županije može:
1. obustaviti postupak po izjavljenom prigovoru,
2. odbaciti prigovor koji je nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupiti,
3. odbiti prigovor kao neosnovan,
4. usvojiti prigovor te poništiti odluku o odabiru, nakon čega će se provesti ponovni postupak pregleda i ocjene ponuda i donijeti nova odluka o odabiru ili poništenju,
5. usvojiti prigovor i izmijeniti poziv na dostavu ponuda i/ili dokumentaciju o nabavi u dijelu na koji se prigovor odnosio.

(2) Podnositelju prigovora ne pripada pravo na naknadu troškova u povodu izjavljenog prigovora.

Članak 15.
(1) O prigovoru odlučuje čelnik tijela.

SKLAPANJE UGOVORA

Članak 16.
(1) Nakon dostave ili objave odluke o odabiru ponude, HCK DCK Karlovačke županije s odabranim gospodarskim subjektom (ponuditeljem) sklapa ugovor o nabavi i/ili izdaje narudžbenicu.

(2) Ugovor se sklapa sukladno uvjetima iz poziva na dostavu ponuda i/ili dokumentacije o nabavi i odabrane ponude.

(3) HCK DCK Karlovačke županije može nakon donošenja odluke o odabiru ponovno rangirati ponude, ne uzimajući u obzir ponudu prvotno odabranog gospodarskog subjekta (ponuditelja) te na temelju kriterija za odabir ponude donijeti novu odluku o odabiru ili, ako postoje razlozi, poništiti postupak jednostavne nabave, ako prvotno odabrani gospodarski subjekt (ponuditelj) ne potpiše ugovor o nabavi ili ne dostavi potrebna jamstva, ukoliko su zatražena.

(4) U slučaju opravdane potrebe za dodatnom isporukom predmeta nabave u odnosu na već sklopljeni ugovor o nabavi ili izdanu narudžbenicu temeljem provedenog postupka jednostavne nabave iz članka 3. stavka 2. do 4. ovog Pravilnika, vrijednost ugovora ili narudžbenice može se uvećati za najviše 30% prvotne vrijednosti bez PDV-a, pod uvjetom da je ukupna vrijednost ugovora/narudžbenice manja od praga za primjenu postupka javne nabave sukladno odredbama ZJN 2016.

ZAVRŠNE ODREDBE

Članak 17.
(1) Ovaj pravilnik stupa na snagu 1. rujna 2026. godine.

(2) HCK DCK Karlovačke županije je obvezan ovaj Pravilnik, kao i njegove izmjene i dopune, objaviti na internetskim stranicama i/ili oglasnoj ploči HCK DCK Karlovačke županije te učiniti dostupnim u EOJN RH.

(3) Stupanjem na snagu ovog Pravilnika prestaje važiti Pravilnik o provedbi postupka jednostavne nabave HCK DCK Karlovačke županije KLASA: 230-08/24-26/1, URBROJ:2133-1-1-25-1 od 2. siječanja 2024. godine.


U Karlovcu, __. ___        2026. godine


Predsjednik Hrvatskog Crvenog križa 
Društva Crvenog križa Karlovačke županije
Božo Rupčić, prof

